Hof hoor bewaarder is ‘30 keer met mes gesteek’[WAARSKUWING] Van die inligting in hierdie berig is grafies en nie geskik vir sensitiewe lesers of kinders nie. Argieffoto Die verhoor van drie mans wat aangekla word van die brutale moord op ŉ tronkbewaarder wat met klippe doodgeslaan is terwyl hy van diens af was, is Vrydag in die hooggeregshof in Port Elizabeth voortgesit. Jean-Claude Uithaler (23), Khawulelani Gqunta (22) en Sinethemba Mfihlo (22) word aangekla van die moord op Quinton Williams. Williams is in Junie 2014 vermoor toe hy in die vroeë oggendure in Booysens Park huis toe gestap het. Die staat beweer Uithaler, Gqunta en Mfihlo het Williams oorval met die doel om hom te beroof en hom toe vermoor voordat hulle geld en ŉ paar tekkies by hom geroof het. Dr. Greg Ochabski, ŉ forensiese patoloog, het Vrydag in die hof getuig hoe erg Williams se beserings was. Ochabski het gesê Williams het veelvuldige beserings opgedoen, maar is dood weens kopbeserings. ŉ Nadoodse ondersoek het getoon dat hy talle frakture aan sy skedel gehad het. Ochabski het gesê dié frakture is veroorsaak weens swaar houe oor die kop, “die hardste houe teen die kop wat mens jou kan indink”. Die staat voer aan Williams is met klippe en bakstene aangerand. Williams is ook 30 keer met ŉ mes gesteek en het steekwonde aan onder meer sy longe en niere opgedoen. Die patoloog het verder getuig dat daar gepoog is om Williams te kastreer en dat hy erge kneusplekke en snywonde aan sy gesig gehad het. Die verhoor duur voort.